google/wiki40b huggingface dataset:
Alfred Graf von Waldersee

Bakgrunn

Grev Waldersee var av en gammel prøyssisk adelsfamilie, hvor både faren Franz Graf von Waldersee og onkelen Friedrich Graf von Waldersee var generaler og onkelen var prøyssisk krigsminister i perioden 1854–6. november 1858.

Militær karriere

Grev Waldersee gikk inn den det prøyssiske artilleriet i 1850, og fikk, kanskje som nevø av krigsministeren, stor tillit hos sine overordnede. Under Den østerriksk-prøyssiske krig i 1866 tjenestegjorde han som adjutant for den øverstkommanderende for artilleriet, prins Fredrik Karl av Preussen, blant annet i slaget ved Königgrätz. I løpet av denne krigen ble Waldersee forfremmet til major og plassert i generalstaben, og etter fredsslutningen deltok han i etableringen av det 10. armékorps på grunnlag av det erobrede kongedømmet Hannover.
I januar 1870 ble han militærattaché i Paris og adjutant til keiser Wilhelm I. Under Den fransk-prøyssiske krig tjenestegjorde han som oberstløytnant og deltok blant annet i kampene ved Metz og hans bistand til øverstkommanderende i Loire-området, Friedrich Franz II av Mecklenburg-Schwerin var avgjørende for at de seiret. Ved avslutningen av den fransk-prøyssiske krig mottok grev Waldersee Jernkorset av første klasse for sine fortjenester i felt. På grunn av sine gode diplomatiske evner vendte han tilbake til den nå krevende stillingen som militærattaché hos den slagne, tidligere fienden. Senere samme år overtok han kommandoen over 13. Ułan i Hannover og to år senere ble han stabssjef for Hannovers armékorps, som han tidligere hadde vært med å opprette.

Generalstaben

I 1881 ble han Helmuth von Moltkes viktigste medarbeider ved generalstaben i Berlin  i de neste syv årene arbeidet han tett med den store generalfeltmarskalken, og da Moltke ble pensjonert i 1888, stod Waldersee nærmest til å bli utpekt til hans etterfølger.
På denne tiden fulgte han den kommende keiser Wilhelm II på dennes utenlandsturer når han representerte sin bestefar keiseren, og Waldersee og den unge prinsen ble godt kjent. Waldersee hadde også et godt forhold til Bismarck og kom slik i klemme i striden mellom keiseren og Bismarck fram til sistnevnte måtte søke avskjed i 1890. Waldersees nære forbindelse med Bismarck førte til at også han måtte søke avskjed året etter. Waldersees etterfølger som sjef for generalstaben ble Alfred Graf von Schlieffen.

Bokseropprøret

Da det skulle settes inn europeiske militære styrker i bokseropprøret i Kina i 1900, ble det bestemt at disse skulle ledes av grev Waldersee. Han ankom Kina for sent til å være med på kampene om Peking, men ledet de avsluttende kampene. Da han kom tilbake til Tyskland og i Hannover gjenopptok han de oppgavene han hadde hatt før han reiste til Kina, nemlig som generalinspektør for styrkene i Hannover.

Ettermæle

Waldersee hadde blant annet betydning ved han videreutviklet Moltkes militære strategiske tenkning videre, og dette la grunnlaget for etterfølgerens plan for angrep i vest, nemlig Schlieffenplanen. Denne dannet grunnlaget for det tyske angrepet vestover under første verdenskrig.
Vakttårnets Bibelskole Gilead

Vakttårnets Bibelskole Gilead, som ofte bare kalles Gileadskolen eller Gilead, er det offisielle navnet på en skole som drives av Jehovas vitner og som er den fremste skolen på Vakttårnets undervisningssenter. Skolen er først og fremst kjent for opplæring av misjonærer. I dag sorterer imidlertid også andre former for undervisning under Vakttårnets Bibelskole Gilead.

Bakgrunn

I 1942, mens krigen var på sitt høyeste, foreslo selskapet Vakttårnets president, Nathan Homer Knorr, at skolen skulle opprettes med tanke på å effektivisere evangeliseringsarbeidet over hele verden. Den første klassen begynte 1. februar 1943, og fem måneder senere begynte de som hadde gjennomgått opplæringen å forkynne i fremmede land, deriblant Cuba. I 1956 utførte personer som hadde gått på skolen sitt arbeid i omkring hundre forskjellige land. Over 120 klasser har gått igjennom skolen siden 1943.

Undervisning

To klasser uteksamineres hvert år. I dag er det hovedsakelig ektepar som gjennomgår skolen og som har vært med i heltidsforkynnelsen i flere år. De blir sendt til forskjellige deler av verden.
Bibelen utgjør hoveddelen av undervisningen. De vil også få opplæring i å møte de utfordringene det fører med seg å forkynne utenlands og for fremmede kulturer.
Tjenesteopplæringsskolen er en skole som ble opprettet i 1987. Den holdes for ugifte eldste og menighetstjenere. De kan bli sendt til steder med spesielle behov etter å ha gjennomgått denne opplæringen. For eksempel kan det være snakk om små menigheter eller menigheter med få eldste eller menighetstjenere, eller menigheter med store distrikter hvor forkynnelsesarbeidet foregår bare i begrenset utstrekning. Noen av dem kan også begynne å tjene i den menigheten de kommer fra. De gjennomgår en opplæring hvor mange lærespørsmål blir tatt opp, ikke minst hvordan problemer i menighetene skal behandles, og andre administrative og organisasjonsmessige spørsmål.
Opplæring for reisende tilsynsmenn og personer som tilhører avdelingskontorene finner også sted ved skolen. Reisende tilsynsmenn får på disse kursene opplæring i alle deler av sin tjeneste. Det gjelder blant annet deres oppgaver med å holde taler på møter og stevner, og hvordan de kan samarbeide effektivt med avdelingskontorene. Også deres koner gjennomgår noe av programmet sammen med sine ektemenn.
Den 8. mars 2014 var omkring 11 548 samlet til avslutningshøytideligheten for den 136. klassen ved Vakttårnets bibelskole Gilead på Jehovas vitners undervisningssenter i Patterson i staten New York, og de andre fikk med seg programmet via videooverføring på forskjellige steder i Canada og USA og på Jamaica og Puerto Rico.
Cerro Tololo Inter-American Observatory

Cerro Tololo Inter-American Observatory (CTIO) er et astronomisk observatorium beliggende på Cerro Tololo i Atacamaørkenen i det nordlige Chile med tilleggsfasiliteter beliggende på Cerro Pachón ca. 10 km sørvest. Teleskopet ligger i Coquimboregionen og ca. 80 km øst for La Serena hvor støttefasilitetene ligger. Stedet ble identifisert av et lag av forskere fra Chile og USA i 1959 og ble endelig valgt i 1962. Byggingen startet i 1963, og vanlige observasjoner fulgte i 1965.  Byggingen av de store bygningene på Cerro Tololo ble ferdig med fullføringen av Victor M. Blanco Telescope i 1974, men mindre fasiliteter har blitt bygget i ettertid. Cerro Pachón er fremdeles under utvikling med ytterligere to teleskoper innviet siden 2000 og ett er i tidlig fase av byggingen.
Raketthendelsen på Andøya

Raketthendelsen på Andøya (kjent som Black Brant scare på engelsk) var en hendelse som har sitt utspring i en rakettoppskytning fra Andøya Rakettskytefelt den 25. januar 1995. Raketten, som hadde med seg måleutstyr for å studere nordlys over Svalbard fikk en mer nordlig bane enn planlagt. En misforståelse hadde også ført til at rakettoppskytingen ikke ble meldt til radarkontrollører av russisk luftrom. Da raketten ble oppdaget på russiske radarer ble det satt i gang forberedelser for å svare med et atomangrep fra russisk side, ettersom forskningsraketten ble antatt å være en atomrakett. Den berømte atomkofferten ble brakt til Boris Jeltsin, som da var klar til å starte et motangrep mot USA. Dette motangrepet ble avverget, ettersom raketten falt i sjøen i stedet for å fortsette over russiske landområder.
I de minuttene misforståelsen rådet som verst var situasjonen kritisk, og ifølge russiske myndigheter er dette det nærmeste de har vært å iverksette et atomangrep. Man sammenlikner gjerne hendelsen med Cubakrisen i 1962.

Russisk oppdagelse

Raketten ble først oppdaget av varslingsradaren i Olenegorsk, som oppdaget den over Barentshavet. Man kunne ikke identifisere raketten, men russerne var kjent med at USA tidligere hadde patruljert farvannene langs norskekysten med atomubåter lastet med Trident-missiler, som kunne nå Moskva på 10 minutter. På radarsentralen så man også at det falt fra seksjoner fra raketten, noe som også er tilfelle for stridshodet i Trident-missiler. Ut ifra rakettens bane kunne det virke som om den var rettet mot Moskva.

Reaksjon

Militæret ble satt i umiddelbar beredskap, og den berømte atomkofferten ble brakt til president Boris Jeltsin. Ettersom en Trident-rakett kunne nå den russiske hovedstaden på 10 minutter, ble det satt en frist på nettopp 10 minutter, hvor man skulle klargjøre, og ta stilling til hvorvidt man skulle gjennomføre et motangrep.
Etter 5 minutter ble russiske ubåter beordret til å innta kampposisjon, og å forberede et motangrep hvis ordre ble gitt. Russiske strategiplaner tillot et motangrep selv før en eventuell missil skulle treffe russisk territorium. I 4 minutter ventet ubåtmannskaper på motangrepsorderen. Men 8 minutter etter at alarmen først gikk falt raketten ned i Barentshavet. Ordren om å iverksette et motangrep ble aldri gitt.

Informasjonssvikt

De norske og amerikanske forskerne som var ansvarlige for oppskytningen hadde meldt fra om den uker i forveien til russiske myndigheter. Men denne beskjeden ble ikke gitt videre til radaroperatørene, som tolket radarbildet som et fiendtlig stridshode. Som et resultat av dette ble varslings- og informasjonsprosedyrer reevaluert og omgjort.
AIP Norge

AIP Norge er den delen av AIP (engelsk Aeronautical Information Publication) som omfatter norsk luftrom. AIP Norge inneholder alle praktiske opplysninger for flyging i Norge og omfatter flyplasskart, luftromskart, kart over militære lavtflygingsområder, radiofrekvenser, åpningstider, avvik fra internasjonalt regelverk m.m. AIP-informasjon er informasjon som endres relativt sjelden. Informasjon som endres ofte, er svært midlertidig, eller gjelder for et relativt kort tidsrom, distribueres via andre kanaler, som for eksempel NOTAM, METAR og TAF.
Viktige endringer i AIP-informasjon gis ut som en AIC (engelsk Aeronautical Information Circulars). Slike endringer kan for eksempel være militære øvelser.
John Logan Campbell

Oppvekst

Logan Campbell ble født i Edinburgh i Skottland. Han tok graden dr. med. ved University of Edinburgh i 1839, og seilte til Australia samme året.

Tiden i New Zealand

I 1840 kom han til New Zealand, hvor han først ankom byen Coromandel, og deretter Auckland, som på den tiden var gjort til hovedstad i New Zealand av generalguvernør William Hobson. Campbell og William Brown, som ankom på samme tidspunkt, var de første europeerne som bosatte seg i området.
Logan Campbell og Brown bygget det første huset i Auckland (Acacia Cottage, som fortsatt er bevart), og åpnet den første butikken. Han ble raskt velkjent i Auckland, både i forretningsmiljøene og i blant folk flest. Han var direktør i blant annet Bank of New Zealand.

Tilsynshavende for Auckland-provinsen

Campbell begynte en karrière innen politikken i november 1855, hvor han tjenestegjorde som tilsynshavende for Auckland-provinsen frem til september 1856.

Parlamentsmedlem

Campbell kom med i det 2. parlamentet i New Zealand. Han var en minister uten portefølje i regjeringen til Edward Stafford fra juni til november 1856.
Senere ble Sir John Logan Campbell valgt til borgermester av Auckland. Han ble slått til ridder i 1902.

Cornwall Park

I 1901, under besøket fra hertugen og hertuginnen av Cornwall og York, donerte Logan Campbell området Cornwall Park til folket i New Zealand, og gav den sitt navn etter hertugen og hertuginnen. Logan Campbell døde den 22. juni 1912. Han er gravlagt på toppen av Aucklands kjente høyde, One Tree Hill i midten av Cornwall Park, som han selv hadde navngitt.
VM i fotball 2018 – Gruppe E

Gruppe E i VM i fotball 2018 består av Brasil, Costa Rica, Serbia og Sveits. Kampene i denne gruppa spilles mellom 17. og 27. juni.
Örtagården

Örtagården er et tettsted i Västerås kommune i Västmanlands län i landskapet Västmanland i Sverige. I 2010 hadde tettstedet 460 innbyggere.
Lənkəran

Lənkəran (aserbajdsjansk, på russisk Ленкорань, Lenkoran) er en by i sørlige Aserbajdsjan ved bredden av Det kaspiske hav. Den er administrasjonssentret i distriktet Lənkəran, men byen er et eget distrikt uavhengig av distriktet som omgir den. Byen hadde 51 300 innbyggere i 2014.
Eivind Viken

Andre verdenskrig

Viken deltok som frivillig på finsk side i vinterkrigen. Da det tyske angrepet på Norge kom 9. april 1940 var Viken på veg hjem. Han meldte seg til tjeneste og kjempet ved Kongsvinger og Midtskogen gård. Etter felttoget i Norge kom han seg via Sverige, Finland, Sovjetunionen og Tyrkia til Iran der han fant skipsleilighet til Storbritannia via Sør-Afrika. Han fikk tjeneste som agent for den britiske etterretningstjenesten Secret Intelligence Service. På grunn av avbrutt skolegang kunne han ikke skrive og måtte derfor få skriveopplæring i England. Viken ble gjentatte ganger satt over Nordsjøen med oppdrag å etablere radiosendere som rapporterte om tyske skipsbevegelser langs vestlandskysten. Rapporter om tysk skipstrafikk var av betydning for britisk og alliert krigsinnsats.
En av stasjonen, med kodenavnet «PI II», ble satt opp på Staveneset i april 1942, og ble drevet av Viken og Ole Snefjellå og med Chester og Petrine Saltskår som lokale hjelpere. Stasjonen ble regnet blant de mest vellykkede på dette stadium i krigen. Den var nær ved å bli avslørt av tyskerne og radioagentene og deres hjelpere måtte i mai 1942 evakueres under dramatiske omstendigheter i en ekspedisjon med Catalinaflyet «Vingtor» ført av Finn Lambrechts. Viken opererte senere stasjonene «Erica» og «Delia» ved Florø, stasjonen «Risor» i Solund og seinere på Selsøy i Austrheim og stasjonen «Barbro» ytterst i Fensfjorden.

Etter krigen

Etter verdenskrigen utvandret Viken til Australia, der han bosatte seg ved Melbourne. Etter hans død ble urnen med asken satt ned på Mjeldheim kirkegård i Bergen. I 1995 ble det ved Unneland skole satt opp en minnestein med Vikens portrettrelieff.
Bothrocerambyx

Utseende

En ganske stor (ca. 40 millimeter), kraftig, avlang, blankt brunsvart trebukk med brunlige dekkvinger. Antennene er lange og tynne, omtrent en og en halv gang så lange som kroppen. Pronotum er avrundet sekskantet med en skarp pigg på hver side, med en kort lengdefure i midten og kraftig, tverr-rynket skulptur. Dekkvingene er noe avsmalnende bakover, gulbrune til brune med en bred, mørkere stripe langs sømmen, i spissen med an skar pigg. Beina er tynne og middels lange.

Utbredelse

Arten er utbredt fra Costa Rica i nord til Ecuador i sør.
Tuanfeng

Tuanfeng (kinesisk: 团风县; pinyin: Tuánfēng Xiàn) er et fylke i provinsen Hubei i Folkerepublikken Kina. Det er del av byprefekturet Huanggang.
Befolkningen var på 380 050 innbyggere i 1999.
Quiapokirken

Quiapokirken (Simbahan ng Quiapo, Quiapo Church) er en katolsk kirke i bydelen Quiapo i Manila på Filippinene. Kirkens eldste fundamenter kan dateres tilbake til 1582. Statuen Black Nazarene (Den sorte nasareeren), som er en ca. 400 år gammel treskulptur, tilhører kirken. Denne statuen av Jesus Kristus anses i folkekatolisismen som mirakuløs.
Quiapokirken unnslapp for det meste de omfattende ødeleggelsene i Manila under annen verdenskrig, selv om de omliggende bygningene ble fullstendig ødelagt.
DTU Space

DTU Space er et forskningsinstitutt under Danmarks Tekniske Universitet som beskjeftiger seg med romforskning. DTU Space oppstod 1. januar 2007 ved en fusjon mellom Danmarks Rumcenter, som var en sektorforskningsinstitusjon under Ministeriet for Videnskab, Teknologi og Udvikling, og Danmarks Tekniske Universitet samt deler av Risø, Danmarks Fødevareforskning, Danmarks Transportforskning og Danmarks Fiskeriundersøgelser.
DTU Spaces forskning og utvikling er konsentrert innenfor følgende områder: astrofysikk, solsystemfysikk, geodesi og geodynamikk, remote sensing samt romteknologi.
Et av DTU Spaces aktuelle forskningsprosjekter har tittelen Den kosmiske forbindelse. Den gjennomsnittlige temperatur ved jordoverflaten har steget omkring én grad i de seneste hundre år. En mulig forklaring på stigningen er at den skyldes menneskelig aktivitet. Forskere på DTU Space arbeider med en annen mulig, supplerende forklaring: At det kan være variasjoner i den kosmiske stråling, som rammer jordens atmosfære, som til dels er skyld i klimaendringene.
DTU Space bidrar til utdannelsen av den neste generasjon av ingeniører og naturvitenskapelige forskere på de videregående utdannelser og er også med på å fremme interessen for teknikk og naturvitenskap blant barn og unge i folkeskolen og på de gymnasiale utdannelser.
Arbeide med romfartsteknologi kan gi virksomheter et høyteknologisk kompetanseløft og tilføre en betydelig brandværdi. DTU Space står til rådighet for å hjelpe dansk næringsliv med å få kommersielt utbytte av rommet. Videre leverer DTU Space bistand til en rekke myndigheter med å få gavn av satellittbaserte systemer.
Vazelina Bilopphøggers (album)

Vazelina Bilopphøggers er den andre musikk-kassetten Vazelina Bilopphøggers ga ut i 1981 med denne tittelen.
Sifan Hassan

Idrettskarriere

Hassan deltok ved Eindhoven halvmaraton i 2011, og vant dette løpet på tiden 1:17.10. Hun kom også på 2.-plass i to terrengløp dette året; Sylvestercross og Mol Lotto Cross Cup. Året etter vant hun begge disse terrengløpene. Hun vant også 300 meter ved Leiden Gouden Spike-stevnet i 2012. 
Hun fikk sitt gjennombrudd i 2013. Hun vant 800 meter ved det internasjonale stevnet KBC Night of Athletics, og hun vant 1500 meter ved både Nijmegen Global Athletics og Golden Spike Ostrava. Hun deltok også ved Diamond League 2013, der hun kom på 2.-plass på 800 meter ved Athletissima, med ny personlig rekord på 4:03,73. Hun kom på 3.-plass på 3000 meter ved DN Galan, med tiden 8:32,53, som var ny personlig rekord og den fjerde raskeste tiden i verden på dette tidspunktet. 
Hennes første konkurranse som nederlandsk statsborger var EM i terrengløp 2013 i desember. Her vant hun 6 km i U23-klassen, og bidro til at Nederland kom på 3.-plass i lagkonkurransen. Samme vinter vant hun også terrengløpene Warandeloop og Lotto Cross Cup Brussels. Hassans første innendørskonkurranse var Weltklasse in Karlsruhe i februar 2014, her satte hun ny årsbeste i verden på 3000 meter, med tiden 8:45,32. Senere satte hun ny nederlandsk innendørsrekord på 3000 meter ved Birmingham Indoor Grand Prix, med tiden 4:05,34. Ved EM i friidrett 2014 fikk hun to medaljer; hun vant 1500 meter, og kom på 2.-plass på 5000 meter, kun slått av svenske Meraf Bahta. Hun vant også to løp i Diamond League 2014; i Paris og Glasgow. 
Ved EM i friidrett innendørs 2015 i Praha vant hun 1500 meter, halvannet sekund foran polske Angelika Cichocka. I Diamond League 2015 vant hun 1500 meter ved British Grand Prix i Birmingham og Athletissima i Lausanne.
Den 12. juli 2019 satte hun verdensrekord på en engelsk mil med 4.12.33 i Monaco. Hun slo dermed Svetlana Masterkovas over 22 år gamle rekord med 23 hundredeler.
Chloranthaceae

Utseende

Familien omfatter 65-70 arter fordelt på 4 slekter. Det finnes både trær, busker og urter i familien. Bladene er hele med tanna kant og blomstene er små, grønne og reduserte. Blomstene er enten tokjønna eller enkjønna og i så fall er plantene som oftest særbu. Hannlige blomster forekommer i store antall i klaselignende blomsterstender uten kronblad eller begerblad. Det er enten en pollenbærer eller 3 som er sammenvokst. Hunnlige eller tokjønna blomster finnes i langt mindre antall i aks eller klase. Disse blomstene mangler også kronblader, men har 3 sammenvokste begerblad som er vokst sammen med fruktknuten som har kun ett frøemne. Frukten er liten, rund eller avlang steinfrukt med ett frø.

Utbredelse

Familien finnes i tropiske strøk, men mangler fra Afrika, Australia og kanskje fra Madagaskar. Artene forkommer først og fremst i fuktige fjellskoger.
Mashhad

Mashhad (også skrevet Mashad og Meshed) er Irans nest største by, den ligger 850 kilometer nordøst for Teheran. Byen har 2,43 millioner innbyggere (2006) og er hovedstad i Khorasan-provinsen. Byen ligger 945 m.o.h. i en jordskjelvsone og jordskjelv i Bam (2008) hadde virkning også i Mashhad. Byen er samferdselsknutepunkt (med jernbane til Teheran og veier til Afghanistan og Sentral-Asia) og tidligere et karavanesentrum. Mashhad er sentrum for tradisjonell produksjon av tepper og tekstiler. Det er også forekomst av mineraler i omlandet.
Byen er en av sjiittenes helligste byer og det viktigste pilegrimsmålet i Iran. Omkring 15 millioner pilegrimer besøker byen hvert år (i 1977 var tallet anslagsvis 3,5 millioner pilegrimer). Også en del sunnimuslimer fra Sentral-Asia besøker byen. Mashhad er en kosmopolitisk by preget av nærheten til Sentral-Asia. Stiftelsen som ivaretar Imam Reza helligdommen, Astan-e Qods, er den største i den islamske verden. I 818 ble Imam Ali al-Reza, den åttende sjia-imamen, forgiftet og døde som martyr i byen. Mashhad har bymur og storslåtte moskeer.
Da sjiismen ble statsreligion i Persia på 1500-tallet fikk de hellige byene Mashhad og Qom økt betydning fordi de lå innenfor rikets grenser.
Huftarøy

Huftarøy er største øy i øykommunen Austevoll kommune i Hordaland fylke. Den har et areal på 49,53 km², og ligger mellom Møkstrafjorden i vest, Bjørnafjorden i øst, Langenuen og Selbjørnsfjorden i sør og Krossfjorden i nord.
På det nordlige Huftarøy ligger kommunesenteret Storebø, med omtrent 1 200 innbyggere. Bygdene Kolbeinsvik og Vik ligger også på Huftarøy.

Kommunikasjon

Det går ferje fra Hufthamar nord på Huftarøy til Krokeide i Fana bydel i Bergen kommune, og til Hundvåkøy. Denne fergeforbindelsen trafikkeres av to ferger. Sørøst på Huftarøy, i Husavik, går det ferge til Sandvikvåg i Fitjar kommune på øya Stord.
HSDs hurtigbåter og Flaggruten går innom transportknutepunktet Hufthamar nord på Huftarøy.
På sørspissen til Huftarøy binder Selbjørnsbrua øya sammen med Selbjørn, som er den nest største øya i Austevoll kommune. Høsten 2005 ble broprosjektet Austevollsbrua igangsatt, og i 2008 står broprosjektet som skal binde Huftarøy sammen med Hundvåkøy ferdig.
Vektløfting under Middelhavslekene 2005

Vektløfting under Middelhavslekene 2005. Vektløfting var en av flere sporter under de femtende middelhavslekene som ble arrangert i Almería i Spania i perioden 24. juni til 3. juli 2005. Det var fjortende gangen som vektløfting var med på programmet under middelhavslekene. Det ble konkurrert i åtte vektklasser i både støt og rykk for menn og i fem vektklasser i støt og rykk for kvinner. Tyrkia ble beste nasjon med sju gullmedaljer foran Egypt med seks.
Nasjonalt utvalg for gransking av redelighet i forskning

Nasjonalt utvalg for gransking av redelighet i forskning (Granskingsutvalget) er en del av De nasjonale forskningsetiske komiteene. Komiteene skal bidra til at forskning i offentlig og privat regi skjer i henhold til anerkjente etiske normer.
Granskingsutvalget er oppnevnt av Kunnskapsdepartementet som et faglig uavhengig statlig forvaltningsorgan i henhold til lov 30. juni 2006 nr. 56 om behandling av etikk og redelighet i forskning.
Utvalget skal være en nasjonal ressurs for institusjoner, bedrifter eller oppdragsgivere for behandling av saker om uredelighet i forskning og være et supplement til lokalt behandlingsapparat.

Utvalgsmedlemmer og sekretariat

Granskingsutvalget har syv faste medlemmer og fire numeriske varamedlemmer. Hvert medlem kan sitte i fire år, med adgang til gjenoppnevning én gang.
De nasjonale forskningsetiske komiteene har et felles sekretariat sentralt i Oslo. Sekretariatet utgir bladet Forskningsetikk og har redaktøransvar for nettstedet www.etikkom.no. På nettstedet tilbys også Forskningsetisk bibliotek (FBIB).
Hellandshuset

Hellandshuset ligger i Nyhauglia 1, ved Fjøsangerbukten og Gamlehaugen i Bergen. Huset  ble oppført på Nyhaugen gård for rentenist Gerhard Krohn etter at han overtok eiendommen i 1841. Huset er tegnet i senempire, har sortglassert, pannetekket valmtak og en hovedfasade som  preges av et enkelt tempelfrontmotiv med to doriske søyler. Bygningen har fått navn etter skipsreder Peter Helland (1847–1935) som kjøpte huset rundt 1889. Hovedhuset ble fredet av Riksantikvaren i 1924. Vognhuset og drengestuen ble fredet i 1971. 
I 2008 ble Hellandhuset solgt av Kyrre Grepp til familien Lundberg.